Immanges iti nauneg ni Lyn. Diak nagtimtimek. Inurayko ti sumaruno a balikasna.
“Ita, masaksakiten ni nanang. Ngem saan nga agmaymaysa. Addakami nga agkakabsat a mangaywan kenkuana. Daytoy ti pangipariknaanmi kenkuana nga ipatpategmi. Nga uray bukodmi a ragsak, itedmi kenkuana, isu a nakautanganmi iti agdama a nam-ay a sagsagrapenmi.”
Nabayag a nagulimek. Nasiputak ti panangideppelna ti tammudona iti suli ti matana.
Madamdama, inisemannak ni Lyn. Pinikpikko ti bukotna kas panangipariknak ti panagraemko kenkuana.
“Agyamanak, manong,” insungbatna. “Maragsakannak a nakakita kenka ket iti uray bassit a tiempo, adda tao a nangipalgakak iti agdama a kaririknak.”
“Nagasatkayo ta adda inayo a mangipatpateg kadakayo,” nakunak. “Wen, itan ti panangipakitayo ti pangipategyo kenkuana, ita ta kasapulannakayo iti tiempo a nakapsuten.”
Linamanok ni Lyn. Naraniagen dagiti matana. Diak ammo, ngem nakariknaak iti naisangsangayan a pigsa iti dayta a darikmat.
Nangparaak iti taksi. Nagpaitulodak iti puseg ti siudad. Iti sanguanan ti Sagada Lunch ti dimsaagak.
Naglayonak iti uneg ti panganan. Naranaak ti maysa a kabagian ni baket.
Mabisinak ket dagus a naibbus ti inorderko a taraon. Ngem idi iyawatko ti bayad ti kinnanko, saan nga inawat ti kabagian ni baket.
“Ba’amon, ading, awan met sabsabali kadatayo,” kinuna ti babai a kabagian ni baket.
Nagyamanak ket nakitungtongak kenkuana. Nagpakadaak kalpasanna.
Sinitsitak ti sumungad a taxi. Nagpaitulodak iti BGH.
Awanen dagiti agur-uray iti sirok ti saleng. Awan metten ni Lyn. Nalabit a nagsublin iti siled ni nanangna.
Imbulosko ti nauneg a sennaay. Mabalin a saankamin nga agkita pay ken ni Lyn.
Matmaturog ni baket a nadanonko. Bimmessag iti panangdayas kenkuana ti agpababan nga init.
Ngem saan a nailaksid kaniak ti ik-ikutanna pay laeng a kinalapsat, saguday a nabayag a binirbirokko iti maysa a babai.
Nagsubli iti panunotko ni Lyn. Nairanrana ngata ti panagsarakmi? Wenno maysa a pamuspusan ti Dios tapno pumigsa, bumileg pay ti panangipategko iti kasimpungalak?
Minatmatak manen ni baket. Iti dayta a kanito, nagyamanak iti Dios ta iti tiempo a kasapulak met iti natibtibker a pakinakem ken pigsa, dimteng ni Lyn a kasla maysa a baggak a nangsilnag iti dalanko.
Inaprosak ti rupa ni baket. Iti umuna a gundaway, naasut iti barukongko ti maysa a kararag: Dios a mannakabalin, mamatiak a dimo ipalubos a mapukawko ti babai nga ipatpategko iti biag!
Idi agmulagatak, nakitak a matmatmatannak gayam ni baket.
“Agkarkararagka, lakay? Milagro!” umis-isem a nagkuna. “Nalaingakon. Nasayaaten ti panagriknak.”
Diak nagawidan nga inapungol ni baket, Manong Danny. Kaslaak ubing a nagsangit iti barukongna.
Ngem saan a liday no di ragsak ti nariknak. Agsipud ta ditoy a naamirisko a napatpateg ni baket ngem uray ginumpo a kinabaknang iti lubong.
Ala, ditoyen, Manong Danny, ti gibus ti maysa a pagteng iti biagko, ordinario a pagteng ngem kangayedan a pasamak iti biagko.
Agyamanak unay.
Antonio
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn grn_Latn